Det har vært kirke i Hosanger siden middelalderen. Første gang Hosanger-kirken er nevnt i skriftlige kilder er i 1329. Dette var trolig en stavkirke som på ukjent tidspunkt ble erstattet av en laftet kirke. Om den andre kirken vet man at den i en rapport fra 1686 blir omtalt som «meget Brøstfeldig» på grunn av dårlig utvendig vedlikehold, noe som tyder på at kirken allerede da var relativt gammel. På første juledag 1795 slo lynet ned i kirken slik at den brant ned. Den nye kirken ble bygget i mur på samme sted året etter.